Document ID: 31984D0633

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 11ης Δεκεμβρίου 1984
που εξουσιοδοτεί την Επιτροπή, στα πλαίσια των συμφωνιών αυτοπεριορισμού στις συναλλαγές στον τομέα του προβείου και αιγείου κρέατος μεταξύ της Κοινότητας και δώδεκα τρίτων χωρών, να μετατρέπει, εντός των συμφωνηθέντων ορίων, ποσότητες ζώντων ζώων σε κρέας νωπό ή διατηρημένο με απλή ψύξη ή αντίθετα, προκειμένου να εξασφαλίζεται η ομαλή διεξαγωγή των συναλλαγών
(84/633/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
τη σύσταση της Επιτροπής,
Εκτιμώντας:
ότι το Συμβούλιο έχει συνάψει συμφωνίες σχετικά με τις συναλλαγές στον τομέα του προβείου και αιγείου κρέατος με δώδεκα τρίτες χώρες, δηλαδή με την Αργεντινή, την Αυστραλία, την Αυστρία, τη Βουλγαρία, την Ουγγαρία, την Ισλανδία, τη Νέα Ζηλανδία, την Πολωνία, τη Ρουμανία, την Τσεχοσλοβακία, την Ουρουγουάη και τη Γιουγκοσλαβία·
ότι οι συμφωνίες αυτές προβλέπουν διαβουλεύσεις προκειμένου να εξασφαλισθεί η ομαλή εφαρμογή τους·
ότι, για το σκοπό αυτό, πρέπει να προβλεφτούν διατάξεις με τις οποίες να επιτρέπεται η παράδοση ζώντων ζώων εντός των ορίων των ποσοστώσεων που έχουν καθοριστεί για το νωπό ή διατηρημένο με απλή ψύξη κρέας, ή αντίθετα·
ότι, λόγω της κατάστασης της αγοράς, η Επιτροπή πρέπει να είναι αρμόδια να αποφασίζει σε ποιο μέτρο θα επέρχονται τροποποιήσεις,
ΑΠΟΦΑΣΙΖΕΙ:
Άρθρο 1
1. Εξουσιοδοτείται η Επιτροπή, στα πλαίσια των συμφωνιών αυτοπεριορισμού που έχουν συναφθεί μεταξύ της Κοινότητας και των τρίτων χωρών, να μετατρέπει, εντός των συμφωνηθέντων ορίων, ποσότητες ζώντων ζώων σε κρέας νωπό ή διατηρημένο με απλή ψύξη ή αντίθετα, προκειμένου να εξασφαλίζεται η ομαλή διεξαγωγή των συναλλαγών.
2. Οι λεπτομέρειες για την εφαρμογή της παρούσας απόφασης θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 1837/80 (1).
Άρθρο 2
Η παρούσα απόφαση τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Εφαρμόζεται κατά τη διάρκεια ισχύος των συμφωνιών αυτοπεριορισμού με τις οικείες τρίτες χώρες.
Βρυξέλλες, 11 Δεκεμβρίου 1984.

Labels: 3
17
5